
 
   [image: En stor sjanse]
 


Sandra Vik

 

En stor sjanse

[image: Bladkompaniet]


Copyright © Vigmostad & Bjørke AS 2021

All rights reserved

Utgitt av Egmont Publishing AS og Vigmostad & Bjørke AS

Omslagsdesign og illustrasjon: Kjetil Nystuen

 

 

Elektronisk utgave (første versjon) 2021

Elektronisk tilrettelegging: Type-it AS

 

 

ISBN 978-82-8413-647-9

 

 

Det må ikke kopieres fra denne bok i strid med åndsverksloven

eller avtaler om kopiering inngått med KOPINOR. Kopiering i

strid med norsk lov eller avtale kan medføre erstatningsansvar

og inndragning, og kan straffes med bøter eller fengsel.


PERSONGALLERI:

Jenny Andersen: Fra Korsgata på Grünerløkka, arbeiderdatter.

Roger Andersen: Jennys far. Fabrikkarbeider, ansatt i Kraft fabrikker. Engasjert kommunist.

Hjørdis Andersen: Jennys mor.

Ragnhild Lund: Fra Niels Juels gate. Datter av direktør Lund.

May-Britt og Lise: venninner av Ragnhild.

Direktør Bjarne Lund: Ragnhilds far, direktør for Kraft fabrikker

Sigrid Hov Lund: Ragnhilds mor.

Sverre Lund: Ragnhilds to år eldre bror. Studerer jus på siste året

Hilda (kokke) og Jorunn (hushjelp): Tjenestefolk hos familien Lund.

Ingeborg Teig: Leder i avdelingen for finere undertøy. Har snart vært 30 år i stormagasinet. Vært enke i to års tid.

Jan Olav Teig: Hennes avdøde ektemann.

Hildegunn Ringvold: Ingeborgs kusine i Åsgårdstrand. Vært enke i snart 2 år. Var gift med skipsreder Steinar Ringvold.

Tage Pedersen: Kontorsjef hos Steen & Strøm, gift med Astrid Pedersen.

Herman Evensen: sønn av vaktmester Robert Evensen på Steen & Strøm. Nettopp gått sammen med kameratene Karl og Rolf om å leie en liten leilighet St. Olavs gate. Foreldrene bor nå i Tordenskiolds gate.

Karl Berntsen: kameraten til Herman.

Rolf Schmidt: også en kamerat av Herman.

Frognerparken i Oslo, søndag 19. august 1928

– Slipp meg …! Hjelp! Jenny prøvde å rope, men neven som presset mot munnen hennes kvalte lyden.

Hun var redd nå. Med ett sto hele sammenhengen krystallklart for henne: I et glimt husket hun den første gangen hun hadde sett overfallsmannen, men da som en av de to kameratene til den kjekke mannen som hadde sett på henne og smilt idet de tre gikk ut fra pauserommet på Steen & Strøm. Han må ha fulgt etter henne siden den gangen!

Og hva nå? Hadde han planer om å voldta henne?

Hun kjempet vilt for å komme fri fra grepet hans, men han var sterkere enn henne.

– Gi deg! Hun greide et øyeblikk å få munnen halvveis fri, før han igjen stengte den med en hard neve.

– La meg få kysse deg …! Han hveste det frem gjennom sammenbitte tenner. Hendene var harde mot kroppen hennes.

Jenny hadde vært ute for innpåslitne gutter før, for det var nok av dem på østkanten. I ungdomstiden hadde hun derfor lært seg et par simple knep som hun vanligvis ville kviet seg for å bruke, men nå var hun skremt. Dermed tok instinktene over. Med full kraft kjørte hun det høyre kneet rett opp i skrittet hans slik at han knakk sammen med et stønn.

– Au …!

Han holdt seg for skrittet og sank maktesløs ned på den samme stubben som hun nettopp hadde sittet på. Tårene rant nedover kinnene hans.

Jenny snappet etter pusten. Endelig var hun fri, og det eneste fornuftige var å komme seg unna ham så fort det lot seg gjøre.

Isteden ble hun stående, lamslått over den momentane virkningen av hennes eget motangrep.

– Du skulle aldri ha overfalt meg, sa hun, men klarte ikke å få stemmen sin fullt så hard som hun tenkte å gjøre den. Rollene var snudd om, og nå var det hun som hadde overtaket.

Han krøket seg sammen og hev etter pusten som om han ikke greide å svare. Ansiktet var forvridd og øynene blanke av tårer.

– Un … unnskyld. Han sa det så lavt at hun bare så vidt kunne høre ham. – Jeg mente det ikke … ikke sånn … Jeg ville bare …

– Det spiller ingen rolle hva du mente. Jenny hadde omsider klart å gjenvinne kontrollen over seg selv. Hun plantet begge nevene i siden og spiddet ham med blikket. – Ingen menn har rett til å overfalle en kvinne på den måten du gjorde Ingen har heller noe med å følge etter meg på den måten du tydeligvis har gjort. Har jeg gjort noe for å oppmuntre deg, kanskje?

Den verste klynkingen hadde opphørt. Han var ildrød i ansiktet og stirret innbitt ned i bakken foran seg. – Nei … Unnskyld …

– Nemlig. Ikke følg etter meg mer. Jeg kjenner deg ikke, og ikke er jeg interessert i å bli kjent med deg heller. Er det forstått?

Hun gjorde seg barskere enn det hun følte seg. Innvendig var hun skjelven etter opplevelsen, men nå var det viktig at hun ikke virket svak.

– Ja …

Endelig gløttet han så vidt opp et øyeblikk. Han så virkelig ut som om han var full av oppriktig anger. – Vær så snill, ikke la noen få vite om hvordan jeg … eh … hvordan jeg oppførte meg nå nettopp. Jeg begriper ikke hva som gikk av meg, jeg mente jo ikke å … Han snufset og var oppe med den ene hånden for å tørke unna tårene.

– … Jeg mente ikke å skremme deg eller gjøre deg vondt, men det var plutselig som om jeg mistet kontrollen over meg selv. Det er en dårlig unnskyldning, men … Jeg synes du er så pen, og da du satt der på den måten og var så lei deg, jeg … Unnskyld … Vær så inderlig snill! Ikke si det til noen!

Jenny ble usikker. Hun var ikke kvitt den brå redselen som hadde fått henne til å handle slik hun hadde gjort, men hun kunne heller ikke hjelpe for at hun fikk en slags medynk med ham der han satt. Han virket så ynkelig med ett, en helt annen skikkelse enn han som nettopp hadde gått løs på henne.

– Jeg kan kanskje love deg å tie, men bare på én betingelse, erklærte hun bestemt. – Og det er at du skal holde deg langt unna meg heretter. Hvis jeg merker at du fortsetter å følge etter meg eller holder øye med meg, kommer jeg til å la alle jeg kjenner få greie på hva du har prøvd deg på. Herman Evensen også! Er du en av dem han bor sammen med, kanskje?

– Ja, sa han så svakt at det knapt var hørbart. – Jeg lover … Jeg lover å la deg være i fred, bare du ikke forteller …

– Så stikk, sa hun og gjorde seg så barsk hun kunne. – Jeg vil aldri se deg igjen!

Han reiste seg. Lut i ryggen lusket han av gårde uten å se seg tilbake.

Jenny tok ikke sjansen på å snu ryggen til ham før han var langt unna. Først nå kom reaksjonen kom over henne, som en bølge av frysninger gjennom hele kroppen.

Hva ville ha skjedd dersom hun ikke hadde klart å sette ham ut av spill? Hvor langt ville han ha gått? I øyeblikket hadde hun vært overbevist om at han kom til å voldta henne, men nå var hun ikke like sikker lenger. Det var lett å merke at han bare var en stakkar. En helt annen type enn Herman!

Dermed kom tankene om Herman til henne igjen, men etter hendelsen hun nettopp hadde vært gjennom, var det som om hun med ett kunne se både ham og seg selv i et helt annet lys enn før.

Motvillig måtte hun innse hvor idiotisk det var å bygge seg opp så store forventninger foran denne utflukten til Frognerparken. For hun hadde jo virkelig innbilt seg at han måtte ha et godt øye til henne. Derfor hadde hun fått det for seg at det liksom var han som hadde invitert til denne piknikutflukten, fordi han hadde et ønske om at nettopp hun skulle være der, slik at de kunne bli nærmere kjent med hverandre. Nå innså hun at han bare hadde vært høflig, og at invitasjonen selvfølgelig ikke var myntet spesielt på henne.

Hun visste om jevnaldrende piker hjemme fra Korsgata som var blitt aldeles knust fordi han de var blitt forelsket i, ikke gjengjeldte følelsene deres. Tidligere hadde hun overhodet ikke forstått noen av de voldsomme følelsene som de ga uttrykk for.

For hvordan gikk det an å føle så sterkt overfor et menneske som man aldri hadde vært kjæreste med og kanskje ikke kjente ordentlig engang?

Nå kunne hun forstå det. Det var faktisk mulig å få sterke følelser overfor en man bare så vidt hadde vekslet noen få ord med. En avstandsforelskelse, som fikk ny næring ved hvert lille glimt man fikk av den utkårede. Det var på den måten hun hadde vært opptatt av Herman. Til og med lenge før hun visste hva han het eller hvem han var.

Han som nettopp hadde overfalt henne, hadde bare vært en bifigur i hennes liv, en ubetydelig person et sted i utkanten. Nå husket hun ham også fra Tivoliterrassen syttende mai … Og senere, i sommer en gang … Nå husket hun også hendelsen i parfymeavdelingen som han hadde fablet om. Han hadde sett på henne på en så spesiell måte at det hadde vært ubehagelig for henne. Hånden hans som liksom «tilfeldig» hadde rørt ved hennes egen …

Nå skjønte hun at berøringen slett ikke hadde vært tilfeldig. Og det at han til og med hadde tatt vare på flasken med Chanel nummer fem som han hadde kjøpt – at han ikke engang hadde åpnet pakken hun hadde laget til ham …

Det var skremmende. Hva slags fyr var det som gjorde noe sånt? Og hvordan kunne hun ha vært så blind at hun ikke hadde lagt merke til at han må ha fulgt etter henne? Hun skuttet seg ufrivillig ved tanken.

Hun hadde på sin side fått det for seg at det var Herman som var interessert i henne. Følelsene hadde fått næring av smilene hun hadde fått av ham. Mer eller mindre bevisst hadde hun gjemt hvert av slike øyeblikk inne i seg et sted, som skatter hun kunne tenke på og spinne drømmer rundt når hun var for seg selv.

Når hun tenkte tilbake på de korte møtene deres nå i etterkant, måtte hun innse at han aldri hadde gitt henne signaler om at han skulle være interessert i henne på den måten. Herman var rett og slett en hyggelig fyr som brukte å hilse på folk og som gjerne slo av en prat med dem når det passet slik. Det var ikke det minste merkelig at han også hadde tatt kontakt med henne i forbifarten. De var tross alt noenlunde jevnaldrende.

Men han hadde også tatt kontakt med andre. Slike som Ragnhild, for eksempel.

Spesielt med Ragnhild.

Det hadde gjort vondt å se de to sammen i dag, siden hun hadde begynt å anse Ragnhild som en god venninne. Måten både Herman og Ragnhild hadde oppført seg på, viste tydelig at det var de som hadde den spesielle kontakten hun hadde innbilt seg at hun hadde med Herman. Selv når de ikke hadde foretatt seg annet enn å hjelpe folk med åpne vinflaskene som var blitt delt ut.

Slaget var med andre ord tapt før det hadde begynt. At det skulle være en annen enn henne med i bildet, hadde ikke falt Jenny inn engang. Enda mindre at denne andre kvinnen skulle være Ragnhild.

Hva burde hun gjøre nå? Skulle hun gå hjem, eller vende tilbake til de andre? Etter litt nøling bestemte hun seg for det siste. Hun fant frem lommespeil og pudder fra vesken for å fjerne sporene etter gråten. Hun kikket raskt nedover kjolen sin. Den var litt krøllete, men så ellers grei nok ut.

Nå måtte hun først og fremst få bekreftet at det hun hadde ment å se, virkelig stemte. At Ragnhild og han var på vei til å bli kjærester. I så fall burde hun glemme sin egen avstandsforelskelse og gå videre. Hun og Ragnhild hadde såpass mye med hverandre å gjøre at det nyttet ikke å stikke hodet i sanden og glemme det hun hadde sett.

Dessuten ville hun forsikre seg om at den fæle fyren hadde holdt ord. Hvis han hadde gått tilbake til de andre nå, ville hun ikke nøle med å avsløre ham som den tølperen han var. Hvis han derimot hadde forsvunnet, slik hun hadde bedt ham om, skulle hun tie.

Selv om hun i noen forferdelige øyeblikk hadde hatt følelsen av at hele tilværelsen raste sammen om henne.

Det var tross alt bare drømmen hennes som hadde gått i stykker.

– Hvor i all verden har du vært hen? Ragnhild hadde den ene armen til Herman rundt seg. Jenny kjente et stikk i seg ved synet, men klarte å ta seg sammen.

– Bare en liten tur innover i parken, sa hun og prøvde å gjøre stemmen sin så lett og ubekymret som mulig. – Jeg visste ikke at det var så pent her.

– Det er bare synd at så mye av det blir rasert av anleggsarbeidet. Herman gjorde ikke mine til å ville trekke bort armen han hadde rundt venninnen hennes. – Men det blir sikkert skikkelig flott når det endelig blir ferdig en gang. Har du sett noe til Karl, forresten?

– Karl? Jenny kjente en isning nedover ryggraden og måtte anstrenge seg for å ikke vise avskyen hun følte. Hun skjønte godt hvem han siktet til, selv om hun ikke hadde hørt navnet hans før.

– Ja, Karl Berntsen, kameraten min som var her i sted og hjalp til med å dele ut matkurver og vinflasker. Han forsvant plutselig, uten å gidde å si fra engang …

– Han gikk vel bare lei, tror du ikke? Ragnhild satt godt inntil vennen sin. – Dere skulle jo ikke få noe betalt for dette, var det ikke det du nettopp sa?

– Ja, men det var dårlig gjort likevel. Han kunne vel i det minste ha gitt beskjed om at han ikke gadd å være her mer …

